Korona vermoedelik nou in SA buurland | Netwerk24
15 Februarie 2020 09:26
Die eerste vermeende geval in Suider-Afrika van die nuwe koronavirus, Covid-19, is Vrydag in eSwatini (Swaziland) aangeteken.
Luidens 'n verklaring deur dr. Samuel Vusi Magagula, adjunkdirekteur van die departement van gesondheid in eSwatini, is die vermeende geval Vrydag by een van die land se gesondheidsfasiliteite aangeteken.
'n Woordvoerder van die noodweerstandseenheid van die departement het die voorval bevestig. Die pasiënt word tans onder kwarantyn in die staatshospitaal in Mbabane behandel terwyl toetse gedoen word om te bevestig of Covid-19 teenwoordig is.
Daar word vermoed die pasiënt het van China in Suid-Afrika aangekom voor die verdere reis na eSwatini.
Die aankondiging volg nadat Egipte die eerste land in Afrika was wat 'n geval van die dodelike virus by die Wêreldgesondheidsorganisasie (WGO) aangemeld het.
Dít nadat die pasiënt op 6 Februarie in die land aangekom het ná 'n reis uit China.
Teen Saterdag was die dodetal van die dodelike virus 1 523, met meer as 66 400 gevalle wat in China aangemeld is, berig The Guardian.
Magagula sê die departement doen 'n beroep op almal wat onlangs na China gereis het – veral studente – om die land se noodnommer te skakel en dit aan te meld.
Hy sê die land is op 'n hoë gereedheidsgrondslag en het voorkomingsmaatreëls aangekondig.
* Intussen is die eerste sterfgeval in Europa aangemeld nadat 'n Chinese toeris weens die virus gesterf het, het die Franse ministerie van gesondheid Saterdagmiddag bevestig.